|  |  |  |
| --- | --- | --- |
|  | **2020** | **ACK** |
|  | **SIA "AC Konsultācijas"**  **Vadlīnijas pašvaldībām metodikas pielietošanai, kritēriju piemērošanai un prioritāro pasākumu noteikšanai, kas veicina pielāgošanos klimata pārmaiņām un klimata risku mazināšanu**  2020.gada 16. decembris | |

**Pasūtītājs:** **Vides aizsardzības un reģionālās attīstības ministrija**

**Izpildītājs:** **SIA "AC Konsultācijas",**

Balasta dambis 70a-1, Rīga, LV-1048

**Kontaktpersona**: Inguna Tomsone, SIA "AC Konsultācijas",   
[inguna.tomsone@ack.lv](mailto:inguna.tomsone@ack.lv), 67873810

Ievads

SIA “AC Konsultācijas” sadarbībā ar SIA “Estonian, Latvian & Lithuanian Enviornment” Vides aizsardzības un reģionālās attīstības ministrijas (VARAM) uzdevumā veic pielāgošanās klimata pārmaiņām pašvaldības līmenī – prioritāro pasākumu noteikšanas kritēriju izstrādi un to finansēšanas prioritātes izvērtēšanas kritēriju izveidi. Pakalpojums tiek sniegts publiskā iepirkuma (iepirkuma identifikācijas NR.: VARAM 2020/20) ietvaros, balstoties uz 2020. gada 12. oktobrī abpusēji noslēgto līgumu Nr. IL/80/2020.

Šo vadlīniju **mērķis** ir:

*Sniegt palīglīdzekli pašvaldībām, lai palīdzētu tām novērtēt noteiktu pasākumu pārneses nepieciešamību pašvaldības līmenī un palīdzētu prioritizēt atlasītos pasākumus - lai noteiktu tos, kas visefektīvāk veicina pielāgošanos klimata pārmaiņām un klimata pārmaiņu radīto risku mazināšanu.*

*Ir būtiski, lai, pielietojot izstrādātos kritērijus un metodiku, katra pašvaldība spētu identificēt, kuri pasākumi tām ir jāiekļauj savos plānošanas dokumentos, kas aptver* *pielāgošanās klimata pārmaiņām veicināšanu, un kādi ir nepieciešamie pašvaldības resursi un termiņi, lai tos ieviestu.*

Metodikā likts uzsvars uz vienotas pieejas veidošanu pašvaldību līmenī attiecībā uz pielāgošanās klimata pārmaiņām pasākumiem, īpaši uzsverot zili-zaļās infrastruktūras izvēli, nevis klimata pārmaiņu mazināšanas pasākumiem.

*Pielāgošanās klimata pārmaiņām (Adaptation to climate change) pasākumi ir tādi pasākumi, kas orientēti uz klimata pārmaiņu radītā (potenciālā) kaitējuma mazināšanu vai novēršanu vai labvēlīgo iespēju vairošanu un izmantošanas veicināšanu. Pasākumu uzsvars likts uz pielāgošanos faktiskajam vai gaidāmajam klimatam un tā ietekmei. Raksturīgākie klimata pārmaiņu pasākumu piemēri ir saistīti ar zili-zaļās* *infrastruktūras veidošanu, t.i., ‘risinājumi lietus ūdens sistēmām spēcīgu lietusgāžu gadījumos’, ‘risinājumi noēnojuma veidošanai pilsētvidē ilgstošu karstuma gadījumos’ u.tml.*

*Pretstatā pielāgošanās klimata pārmaiņām pasākumiem, klimata pārmaiņu mazināšanas pasākumi ir tādi pasākumi, kas orientēti uz siltumnīcefekta gāzu emisiju samazināšanu vai piesaistes palielināšanu. Raksturīgākais klimata pārmaiņu pasākumu piemērs ir ‘SEG emisiju samazināšana dažādās nozarēs’ un ‘pāreja uz atjaunojamiem energoresursiem’.*

Metodika izmantojama kā darba materiāls pašvaldības attīstības plānošanas vai projektu komandās, rodot idejas klimata pielāgošanās pasākumiem dažādās pašvaldības atbildības jomās. Metodika sastāv no šī Word dokumenta (paskaidrojošās daļas) un MS Excel dokumenta, kas satur rīku, kurā informācija par pasākumiem ir ievietojama un analizējama.

Apzīmējumi, kas izmantoti MS Excel dokumentā ir šādi:

|  |  |
| --- | --- |
|  | *Šajā laukā nepieciešama datu ievade* |
|  | *Šis lauks aizpildās automātiski* |
|  | *Šis lauks nav attiecināms uz konkrēto gadījumu* |

# Pašvaldības esošās situācijas apzināšana

## 1. Izveidojiet darba grupu[[1]](#footnote-2)

Izveidojiet pašvaldības darba grupu, kura strādās ar esošās situācijas raksturojumu un pielāgošanās klimata pārmaiņām pasākumu identificēšanai nepieciešamās informācijas iegūšanu. Darba grupā rekomendējams iekļaut dažādu institūciju un nodaļu pārstāvjus, piemēram:

* Stratēģisko attīstības plānotāju un/ vai telpisko attīstības plānotāju, kurš pārzina un atbild par pašvaldības attīstības plānošanas dokumentiem (attīstības programmu);
* Izpilddirektoru, vides speciālistu, dažāda veida pašvaldības infrastruktūras uzturētājus un pēc nepieciešamības arī citu jomu speciālistus, kuri atbild par konkrētu pašvaldības jomu un ir tās eksperti;
* Būvvaldes speciālistus – teritorijas plānotājus un/ vai arhitektus, kuri pārzina un atbild par pašvaldības teritorijas plānojumu un citiem pakārtotiem dokumentiem, tai skaitā papildus veiktajām izpētēm;
* Pašvaldības projektu nodaļu speciālistus, kuriem ir kompetence par pašvaldības attīstības programmas Investīciju plānā iekļauto projektu plānošanu un ieviešanu;
* Ekonomistu/ finansistu, kura kompetence ir noteikt konkrēta pasākuma izmaksas;
* Speciālistus, kuri pārzina vai uztur dažādu pašvaldības jomu statistikās informācijas, rezultatīvo rādītāju datu bāzi/ -es, kuri pārzina un spēj identificēt klimata pārmaiņu ietekmes radītās sekas pašvaldībā dažādās jomās (ja pašvaldībā ir šādi speciālisti).


Sadaliet atbildības jomas starp darba grupas pārstāvjiem, vienojieties par principiem, kas tiks ievēroti datu ieguves un raksturošanas procesā, kā arī darba termiņiem. Ņemot vērā, ka sagaidāmais darbs ir daudzpusīgs, aptverot dažāda rakstura informācijas ieguvi un noteiktu lēmumu pieņemšanu, paredziet regulāras sanāksmes, lai pārrunātu veicamos darbus un pieņemtos lēmumus. Darba grupas galvenie uzdevumi būs:

* Iepazīties ar šīs MS Word formātā izstrādātajām vadlīnijām pašvaldībai nozīmīgu pielāgošanās klimata pārmaiņām pasākumu identificēšanai;
* Iegūt statistikas datus, kas nepieciešami situācijas raksturošanā un kritēriju novērtēšanā;
* Izstrādāt esošās situācijas raksturojumu;
* Iepazīties un aizpildīt MS Excel formu ar iegūtajiem statistikas datiem, faktiem un tekstuālo informāciju (sadaļā ‘pašvaldības vizītkarte’);
* Pārskatīt 1. izvērtēšanas kārtā piedāvātos pielāgošanās klimata pārmaiņām pasākumus, nepieciešamības gadījumā sarakstu papildinot ar citiem pasākumiem un to raksturojošo informāciju;
* 2. izvērtēšanas kārtā izvirzītajiem pasākumiem definēt to īstenošanas vietu (teritoriju), noteikt ietekmēto skaitu, raksturot riskus un problēmas, ko pasākums palīdz mazināt, un sniegt citu informāciju;
* Aizpildīt darba lapu ‘Vienas vienības izmaksas, EUR’, jo tā ir nepieciešama, lai novērtētu sagaidāmos ietaupījumus nākotnē;
* Veikt ekonomiskos aprēķinus, nosakot pasākuma ieviešanas, uzturēšanas izmaksas, dzīves ciklu, kā arī nosakot, kādas izmaksas pasākums ļaus ietaupīt, novēršot noteiktus infrastruktūras bojājumus (jēdzienu skaidrojumus skatīt zemāk – attiecīgajā sadaļā);
* Balstoties uz ekonomiskajiem aprēķiniem u.c. kritērijiem, kas raksturoti šīs metodikas 3. nodaļā, pieņemt lēmumu par pašvaldības attīstības programmā iekļaujamajiem pielāgošanās klimata pārmaiņām pasākumiem;
* Iekļaut izstrādāto esošās situācijas raksturojumu pašvaldības attīstības programmas esošās situācijas raksturojumā (kā atsevišķu nodaļu par klimata pārmaiņām vai ieintegrētu saistīto nozaru aprakstos), iekļaut pasākumus attīstības programmas stratēģiskajā daļā un rīcību, investīciju plānos (skatīt 4. nodaļu).

## 2. Aizpildiet vizītkarti un izstrādājiet esošās situācijas raksturojumu

Kad darba grupa ir izveidota un ir panākta vienošanās starp atbildīgajiem konkrētu darbu izpildē, jums nepieciešams sākt aizpildīt MS Excel dokumentu. Vispirms aizpildiet ievada sadaļu (1. attēls), kur jānorāda pašvaldības nosaukums, deklarēto iedzīvotāju skaits, administratīvās teritorijas veids un reģions.

*1.attēls*. **MS Excel lapa ‘Ievads’[[2]](#footnote-3)**



Tālāk aizpildiet vizītkartes sadaļu (2-4. attēls). Vizītkartē iekļautā informācija palīdzēs pašvaldībai vērst uzmanību uz klimata pārmaiņu aspektiem, un tai būs iespēja identificēt tos rezultatīvos rādītājus, ko būtu jēgpilni uzskaitīt un apkopot nākotnē. Vizītkartē ir iekļauti rādītāji, kas Jums noderēs kā izejas informācija izvērtējuma 1. un 2. līmeņa veikšanā.

Vizītkartē norādiet pašvaldībā deklarēto iedzīvotāju skaitu un dažādus klimatisko rādītāju raksturlielumus. Par katru no laika apstākļu un klimata parādību rādītājiem informāciju sagatavos LVĢMC, un pašvaldībām to būs iespējams iegūt ar VARAM starpniecību. Katras pašvaldības gadījumā informācija ir klasificēta trīs grupās (klasēs), kur zemākā klase norāda uz mazāku parādības aktualitāti pašvaldībā, savukārt augstākā klase – uz biežāku tās sastopamību pašvaldībā. Tas attiecīgi norāda, kādās jomās nepieciešams pastiprināti domāt par pielāgošanos klimata pārmaiņām.

*1.tabula*. **MS Excel lapā ‘Vizītkarte’ iekļautā informācija – aizpildāmie rādītāji[[3]](#footnote-4)**

|  | **Rādītāji** | **Definīcija** | **Datu avots** |
| --- | --- | --- | --- |
| **1.** | **Klimata pārmaiņu parametrs (klimata INDEKSS)** |  |  |
| 1.1. | Dienas ar ļoti stipriem nokrišņiem (Ļoti spēcīgas lietusgāzes) | Dienu skaits gadā, kad diennakts nokrišņu daudzums ir virs 20 mm. | LVĢMC sagatavota informācija par katru pašvaldību\* |
| 1.2. | Karstuma viļņu ilgums | Dienu skaits gadā, kad vismaz sešas dienas pēc kārtas diennakts maksimālā gaisa temperatūra ir virs 90. procentiles. |
| 1.3. | Aukstuma viļņu ilgums | Dienu skaits gadā, kad vismaz sešas dienas pēc kārtas diennakts minimālā gaisa temperatūra ir zem 10. procentiles. |
| 1.4. | Dienas ar ļoti biezu sniega segu | Dienu skaits gadā, kad sniega segas biezums ir vismaz 30 cm. |
| 1.5. | Stipras vētras \*\* | Dienu skaits gadā, kad maksimālo vēju brāzmu spēks sasniedz vismaz 25 m/s. | LVĢMC sagatavota informācija par katru pašvaldību |
| 1.6. | Vējuzplūdi \*\* | Dienu skaits gadā, kad ūdens līmenis jūrā sasniedz vismaz 135 cm. |
| 1.7. | Ilgstošs sausums \*\* | Mēnešu skaits, kad SPI<-2. |
| 1.8. | Ilgstošs mitrums \*\* | Mēnešu skaits, kad SPI>2. |
| **2.** | **Applūstošās teritorijas platība pašvaldībā\*\*\*** |  | https://tapis.gov.lv/ (valsts līmenī reglamentēti dati)  *Ja dati nav pieejami norādītajā saitē, iespējams arī cits avots (piemēram, precīzāks pašvaldības izstrādāts dokuments ar applūstošās teritorijas lielumu)* |
| **3.** | **Jūras krasta erozijas augstākā riska klase pašvaldības teritorijā** |  | VARAM interaktīvā karte, kurā attēlotas krasta erozijas riska klases ar ievērojamiem erozijas riskiem[[4]](#footnote-5) |
| **4.** | **Informācija par pašvaldībā novēroto laika apstākļu un klimata parādību radīto pozitīvo /negatīvo ietekmi uz noteiktām jomām pašvaldībā** |  | Informācija nav izgūstama no kāda konkrēta datu avota.  Pašvaldība pēc saviem ieskatiem veic novērtējumu par MS Excel dokumentā Vizītkartes sadaļā uzskaitītajām jomām (balstoties uz līdzšinējo pieredzi) |


*\* Informāciju par pirmo četru klimata indeksa vērtībām/ klasēm katras pašvaldības griezumā nodrošinās LVĢMC ar VARAM starpniecību.*

*\*\* Informāciju par pārējiem klimata indeksa vērtībām/ klasēm katras pašvaldības griezumā LVĢMC nodrošinās pēc papildus aprēķinu veikšanas.*

*\*\*\* Šī rādītāja nepieciešamību jāizvērtē pēc tam, kad LVĢMC sagatavos informāciju pašvaldību griezumā par 'Plūdi iekšzemes ūdenstilpnēs (applūstošas teritorijas pie upēm, ezeriem)', jo pieņemam, ka šī informācija varētu dublēties.*

*\*\*\*\* Pagaidu pieeja jūras krasta erozijas noteikšanai pašvaldības teritorijā. Precizētu informāciju LVĢMC plāno iegūt provizoriski 2023.gadā, realizējot Norvēģijas finanšu instrumenta programmas „Klimata pārmaiņu mazināšana, pielāgošanās tām un vide” projektu „Klimata pārmaiņu politikas integrācija nozaru un reģionālajā politikā” ietvaros.*


*2.attēls*. **MS Excel lapa ‘Pasv.vizitkarte’[[5]](#footnote-6)**

****

*3.attēls*. **MS Excel lapa ‘Pasv.vizitkarte’[[6]](#footnote-7)**

****

*4.attēls*. **MS Excel lapa ‘Pasv.vizitkarte’[[7]](#footnote-8)**



Kad vizītkartē nepieciešamie dati ir aizpildīti, veiciet šo datu analīzi jeb izstrādājiet esošās situācijas raksturojumu. Izstrādājiet koncentrētu ziņojumu un norādiet tajā pašvaldības teritorijā[[8]](#footnote-9) aktuālas, nozīmīgas laika apstākļu un klimata parādības, kuru radītai negatīvai ietekmei ir nepieciešami risinājumi vai tieši otrādi - radītajai pozitīvajai ietekmei nepieciešami papildu sekmējoši pasākumi. Raksturojiet:


* Konkrētas pašvaldības atbildībā esošās jomas, kurās ir aktuāli konkrētie laika apstākļi un klimata parādības – nepieciešamība tām pielāgoties;
* Ar piemēriem raksturojiet to radītos zaudējumus, ja iespējams, arī norādot postījuma apmērus un to apmērus finanšu izteiksmē;
* Raksturojiet šo parādību tendences – pagātnē, tagadnē un prognozes nākotnē, balstoties uz LVĢMC sagatavotu informāciju, kuru jums sniegs VARAM. Ja iespējams, veiciet salīdzinājumu starp situāciju pašvaldībā un vidēji Latvijā. Tas jums ļaus labāk izprast konkrētu parādību aktualitāti un unikalitāti pašvaldībā;
* Papildiniet analīzi ar tabulām un grafikiem, jo tie informāciju ļaus padarīt uztveramāku.

# Pašvaldībai nozīmīgu pielāgošanās klimata pārmaiņām pasākumu identificēšana

## 1. Iepazīstieties ar MS Excel dokumentā norādītajiem pasākumiem un nepieciešamības gadījumā tos papildiniet

Kad esat aizpildījuši vizītkartē nepieciešamo informāciju, raksturojuši esošo situāciju laika apstākļu un klimata parādību jomā – iepazīstieties ar MS Excel dokumentā 1. izvērtēšanas līmenī piedāvātajiem pielāgošanās pasākumiem (Darba lapa ‘Kriteriji\_pasv.-1.lim’, kolonna N un O).

*5.attēls*. **MS Excel lapa ‘Kriteriji\_pasv.-1.lim’[[9]](#footnote-10)**



MS Excel dokumentā 1. izvērtēšanas līmenī (darba lapa ‘Kriteriji\_pasv.-1.lim’) informācija aizpildās automātiski, ņemot vērā vizītkartē norādītos datus, t.i., ar pelēku krāsu ir iezīmētas tās šūnas, kuras aizpildās automātiski un ar tumši pelēku ir iezīmētas šūnas, kurās informācija nav attiecināma. Daļa uzskaitīto pasākumu ir tiešā veidā saistīti un skar pašvaldību autonomās funkcijas, un to finansēšana ir tiešā veidā attiecināma uz pašvaldību. Otra daļa pasākumu ir tādi, kuri pašvaldībā varētu būt aktuāli, taču to ieviešana, īstenošana un finansēšana negulst tikai un vienīgi uz pašvaldības pleciem. To īstenošanā ir nepieciešama arī valsts institūciju iesaiste (u.c. fizisku vai juridisku personu iesaiste, atbilstoši īpašumtiesībām), tie skar valsts īpašumā esošo nekustamo īpašumu, vai pastāv citi apsvērumi ārējā finansējuma piesaistei.

Lai sistematizētu, grupētu pasākumus un tie būtu pārskatāmāki, ir noteikti tematiski virzieni, kuru ietvaros ir uzskaitīti dažādi pasākumi. Kopumā ir ietverti šādi tematiskie virzieni (tiem ir informatīvs raksturs):

* Zaļā un zilā pretplūdu infrastruktūra;
* Jaunas un pret klimata pārmaiņām noturīgas infrastruktūras veidošana;
* Pagaidu risinājums plūdos;
* Esošās infrastruktūras pielāgošana;
* Bioloģiskās daudzveidības saglabāšana;
* Klimata ietekmes mazināšana mazāk aizsargātām iedzīvotāju grupām;
* Agrīnās brīdināšanas sistēmas stiprināšana;
* Sauszemes augkopības uzlabošana.

1. līmeņa izvērtēšanas kārtā izvērtējums notiek automātiski, lai palīdzētu Jums atlasīt tos pasākumus, kuru ieviešana pašvaldībā ir nepieciešama un pamatota, lai veicinātu pielāgošanos klimata pārmaiņām. Vienlaikus ir būtiski ņemt vērā, ka jūs varat pievienot arī pēc būtības jaunus pasākumus[[10]](#footnote-11), sākot no 69. rindas, bet tādā gadījumā kritēriji jums būs jāaizpilda pašrocīgi (darba lapa ‘Kriteriji\_pasv.-1.lim’, rinda nr. 69, kolonna N). Ierakstiet jaunu, savai pašvaldībai aktuālu pasākumu klimata pielāgošanās jomā un pēc tam par konkrēto pasākumu aizpildiet norādīto informāciju no B līdz L kolonnai un O kolonnu.

## 2. Izvērtējiet atlasītos nozīmīgākos pasākumus 2. izvērtēšanas kārtā


Pirmā līmeņa uzdevums ir palīdzēt pašvaldībām atlasīt pasākumus, ņemot vērā pasākuma nepieciešamības pamatotību - konkrētas laika apstākļu un klimata parādības biežumu. Lai pasākums tiktu uzskatīts par pašvaldībai atbilstošu un tiktu novirzīts 2. izvērtēšanas kārtai, tam laika apstākļu un klimata parādību kolonnās (C-L) ir jāiegūst vērtējums vismaz 2 punktu apmērā. Izvērtējums notiek automātiski.

Otrā vērtēšanas līmeņa uzdevums ir palīdzēt jums pasākumus sarindot secībā pēc to radītās ietekmes uz infrastruktūru, iedzīvotājiem un uzņēmējiem, to izmaksu efektivitātes u.c. rādītājiem. Ja pirmajā līmenī pasākumi ir izpildījuši nepieciešamos nosacījumus, tad otrajā līmenī (lapa ‘Kriteriji\_pasv-2.lim’) kolonnā B tiek ievadīts pasākuma nosaukums un par pasākumu nepieciešams aizpildīt tālāk prasīto informāciju. Savukārt, ja pirmajā līmenī pasākums nav izpildījis nepieciešamos nosacījumus, tad otrajā līmenī (lapa ‘Kriteriji\_pasv-2.lim’) kolonnā B iekrāsojas sarkans lauks, un nav nepieciešams veikt tālāku šī pasākuma izvērtējumu.

Otrajā vērtēšanas līmenī (7.attēls) Jūsu kā pašvaldības uzdevums ir:

1. Precizēt / detalizēt / pielāgot vai pamainīt esoša pasākuma formulējumu atbilstoši jūsu pašvaldības situācijai (ja nepieciešams[[11]](#footnote-12)) un īsi raksturot galvenās pasākumā veicamās darbības jūsu pašvaldībā (kolonna C)[[12]](#footnote-13);
2. Noteikt un raksturot konkrētu pasākuma īstenošanas vietu (kolonna D)[[13]](#footnote-14);
3. Iepazīties ar informāciju par pasākuma dabu (vai tas paredz zilās un zaļās infrastruktūras risinājumus un vai pasākums ir vērsts (tā galvenais mērķis) uz informēšanu, izglītošanu un sadarbības veicināšanu) (kolonna E)[[14]](#footnote-15);
4. Norādīt iznākuma rādītājus, kādus radīs pasākuma ieviešana, t.sk. specifiski izdalot Darbības programmas iznākuma rādītājus (kolonnas G-I)[[15]](#footnote-16);
5. Raksturot līdzšinējās klimata pārmaiņu radītās un potenciālās sekas uz objektu, teritoriju (t.i., jāpamato pasākumu nepieciešamība) (kolonna J)[[16]](#footnote-17);
6. Norādīt pasākuma pozitīvo ietekmi un sinerģiju – novērtējot, vai, cik un kādus nosauktos laika apstākļu un klimata parādību radītus riskus pasākums palīdzēs novērst (ērtākai risku pārskatīšanai skatiet 1. pielikumā pievienoto sarakstu)[[17]](#footnote-18), vai pasākuma ieviešana pašvaldībā ļautu novērst citas problēmas, piemēram, mazināt troksni, piesārņojumu, veicināt bioloģisko daudzveidību u.c. (kolonnas L-Q)[[18]](#footnote-19);
7. Norādīt pašvaldības jomu/nozari, uz kuru attiecas pasākums (saistībā ar pašvaldības autonomajām funkcijām) (kolonnas R-T) [[19]](#footnote-20);
8. Noteikt, vai pašvaldībā iepriekš ir veikti / tiek veikti pētījumi, izstrādāti tematiskie plānojumi u.c. dokumenti, kuru ietvaros ir pētīta ar pasākumu un/vai attiecīgajām klimata ietekmēm saistīti jautājumi (kolonna U) [[20]](#footnote-21);
9. Norādīt potenciālo finansējuma avotu un teritoriālo līmeni, kurā pasākums īstenojams (nacionāls, reģionāls, vietējs) (kolonna V un W) [[21]](#footnote-22).

*7.attēls*. **MS Excel lapa ‘Kriteriji\_pasv.-2.lim’**



Pēc šīs informācijas aizpildīšanas, kas ir būtiska projekta ieceres pamatošanai, jūsu uzdevums ir veikt vienkāršotus ekonomiskos aprēķinus, kas tālāk jums palīdzēs sarindot pasākumus secībā pēc to izmaksu efektivitātes (ir būtiski atcerēties, ka aprēķins ir vienkāršots un domāts tam, lai palīdzētu pasākumus savstarpēji sarindot noteiktā secībā – aprēķini neaizstāj tehniski ekonomiskā pamatojuma, izmaksu ieguvumu analīzes vai izmaksu efektivitātes analīzes lietderību).

1. Balstoties uz pašvaldības iestāžu inventarizācijā iegūtu informāciju, ekonomista aprēķiniem vai publiski pieejamu informāciju, Jums nepieciešams noteikt (8.attēls):
   1. vai un cik daudz deklarēto iedzīvotāju šī pasākuma ieviešanas rezultātā gūtu tiešu-pozitīvu ietekmi (kolonna X-Y[[22]](#footnote-23)), ja nav iespējams noteikt tiešos labuma guvējus, norādīt iedzīvotāju skaitu, kas deklarēti 2km rādiusā no pasākuma īstenošanas vietas (datu avots – iedzīvotāju reģistrs);
      1. Atsevišķi jebkurā gadījumā kolonnā Z, lūdzu, norādiet 2km rādiusā deklarēto iedzīvotāju skaitu, jo tā ir mērķa grupa, kas gūs labumu no zaļās infrastruktūras izveides;
   2. vai un cik daudz uzņēmumu (t.sk. z/s u.c. UD formas) gūtu tiešu labumu no pasākuma ieviešanas (kolonna AA[[23]](#footnote-24)), ja nav iespējams noteikt tiešos labuma guvējus, norādīt uzņēmumu skaitu, kuru faktiskā atrašanās / darbības vieta reģistrēta 2km rādiusā no pasākuma īstenošanas vietas (Lursoft dati);
   3. kādā platībā tiktu novērsti infrastruktūras bojājumi (kolonnas AB-BM[[24]](#footnote-25));
   4. aizpildīt darba lapu ‘Vienas vienības izmaksas, EUR’, lai iegūtu informāciju par to, cik EUR tiks ietaupīti uz vienu infrastruktūras vienību[[25]](#footnote-26); informācija automātiski tiks izmantota kopējo ietaupīto izdevumu aprēķināšanā (kolonnās BN-CY);
   5. kāds ir nepieciešamais finansējuma apmērs pasākuma sākotnējai ieviešanai[[26]](#footnote-27) (kolonna DA[[27]](#footnote-28)); idejas par atsevišķu pasākumu finansējuma apmēriem var smelties sešu nozaru Risku un ievainojamības novērtējumos un pielāgošanās pasākumu identificēšanas ziņojumos;
   6. kāds ir nepieciešamais finansējuma apmērs pasākuma uzturēšanai[[28]](#footnote-29) vidēji gadā (kolonna DB[[29]](#footnote-30));
   7. cik ilgs ir pasākuma dzīves cikls[[30]](#footnote-31) (kolonna DC[[31]](#footnote-32));
   8. pasākumu dzīves cikla izmaksas[[32]](#footnote-33) (kolonna DD[[33]](#footnote-34)) aizpildīsies automātiski;
   9. vai pasākuma ieviešana pašvaldībai varētu radīt kādus finanšu ieņēmumus[[34]](#footnote-35) (kolonna DE[[35]](#footnote-36)) un kādi varētu būt gūtie ieņēmumi vidēji gadā pasākuma dzīves cikla laikā (kolonna DF[[36]](#footnote-37)).

Aizpildot visus nepieciešamos laukus, tiek aprēķināti izmaksu efektivitātes rādītāji – izmaksu efektivitāte uz 1 ietekmēto deklarēto iedzīvotāju vai pašvaldībā esošu uzņēmumu (kolonna DG un DH[[37]](#footnote-38)), un ieguldījumu un potenciāli ietaupīto EUR attiecība (kolonna DI[[38]](#footnote-39)). Gala rezultātā pašvaldībām būs iespēja izmantot iegūto informāciju, lai sarindotu pasākumus pēc iegūtajiem izmaksu efektivitātes rādītājiem[[39]](#footnote-40).

*8.attēls*. **MS Excel lapa ‘Kriteriji\_pasv.-2.lim’**



## 3. Izvērtējiet 2. līmenī iegūto pasākumu vērtības un nosakiet uzdevumus / projektus, kurus nepieciešams iekļaut attīstības plānošanas dokumentā

Lai izvērtētu, kurus pasākumus iekļaut attīstības plānošanas dokumentā, vadieties pēc šāda algoritma:

1. Izvērtējiet darba lapas ‘Kriteriji\_pasv-2lim’ kolonnā DI iegūto rādītāju (izmaksu efektivitāte) - ieguldāmajiem EUR pasākuma ieviešanā pret ietaupītajiem EUR infrastruktūras bojājumu novēršanā ir jāveido vērtību EUR=1 vai EUR<1 (tas ir, ieguldītais EUR ir vienāds vai mazāks par 1, salīdzinot pret ietaupīto EUR). Tādējādi Jūs atlasīsiet izmaksu efektīvus pasākumus.

Prioritizējiet pasākumus pēc iegūtajām vērtībām – jo mazāka vērtība, jo labāk.

* 1. Papildus priekšroku dodiet pasākumiem, kas nodrošina arī ietekmi uz iedzīvotājiem un uzņēmumiem – skatīt darba lapas ‘Kriteriji\_pasv-2lim’ kolonnās DG un DH iegūtās vērtības. Prioritizējiet pasākumus pēc iegūtajām vērtībām – jo mazāka vērtība, jo labāk.
  2. Papildus varat priekšroku dot pasākumiem, kuru ieviešana pašvaldībai varētu radīt kādus finanšu ieņēmumus (taču tas noteikti nav uzskatāms par primāru kritēriju).

1. Skatiet darba lapas ‘Kriteriji\_pasv-2lim’ kolonnu K – tā norādīs, kuri pasākumi ir pamatotāki, akūtāki, raugoties no klimata parādību viedokļa. Prioritizējiet pasākumus pēc iegūtajām vērtībām – jo lielāka vērtība, jo labāk.
   1. Papildus priekšroku dodiet pasākumiem, kas nodrošina lielāka skaita risku mazināšanu (darba lapas ‘Kriteriji\_pasv-2lim’ kolonna L-P), kā arī tiem pasākumiem, kuri palīdzēs mazināt negatīvu ietekmi uz pašvaldības infrastruktūru (darba lapas ‘Kriteriji\_pasv-2lim’ kolonna J).
2. Priekšroku dodiet tiem pasākumiem, kuri paredz zilās uz zaļās infrastruktūras risinājumus (neizslēdzot, arī pelēkās infrastruktūras risinājumus, ja tie ir vajadzībās pamatoti) – skatiet darba lapas ‘Kriteriji\_pasv-2lim’ kolonnu E.
   1. Papildus varat uzmanību pievērst ne tikai tam, vai tiek / netiek piemērots ziļās / zaļās infrastruktūras risinājums, bet arī tam, vai tie sasniegti Darbības programmas rezultatīvie un iznākumu rādītāji: (a) cik lielā platībā (ha) pasākuma ietvaros tiku uzbūvēta vai modernizēta zaļās infrastruktūra, (b) cik iedzīvotāju ir deklarēti 2 km rādiusā no pasākuma īstenošanas vietas un tādejādi gūs labumu no pasākuma ietvaros jaunizveidotas vai modernizētas “zaļās” infrastruktūras un (c) cik km pasākuma ieviešanas rezultātā tiks jaunbūvēta vai pret plūdiem nostiprināta piekrastes josla, upju krasta un ezeru krasta garums.
3. Visbeidzot atsevišķi izvērtējiet tā sauktos informatīvos jeb *soft* pasākumus, kuriem netika noteikti izmaksu efektivitātes rādītāji. Ja uzskatāt, ka šāda pasākuma ieviešana pašvaldībā ir nepieciešama, iekļaujiet to Rīcību un Investīciju plānos.

Pēc tam, kad esat izvērtējuši, kuri pasākumi sniegtu lielāku izmaksu efektivitāti un ir klimata parādībās pamatoti, nosakiet, cik pasākumus pašvaldībā jūs īstenosiet noteiktajā laika periodā (plānošanas periodā). Ņemot vērā, ka katras pašvaldības iespējas ir atšķirīgas un vajadzības var būt vairāk nekā tās kapacitāte vajadzības risināt, jums nepieciešams pieņemt lēmumu par īstenojamo pasākumu skaitu. No pasākumu saraksta identificētie un pašvaldībai aktuālie pasākumi ir jāatspoguļo aktualizētājā (2021.-2027. gada plānošanas perioda) pašvaldības attīstības programmā.

## 4. Klimata pārmaiņu pielāgošanās pasākumu iekļaušana attīstības programmas stratēģiskajā daļā un rīcību, investīciju plānos

Ar klimata pārmaiņām saistītos secinājumus, kas tika iegūti esošās situācijas analīzē, un izvēlētos pielāgošanās pasākumus ir nepieciešams iestrādāt attīstības programmas **stratēģiskajā daļā**, kura ietver vidēja termiņa prioritātes, rīcības virzienus, uzdevumus.

Jāņem vērā, ka saskaņā ar VARAM izstrādātajiem “Metodiskajiem ieteikumiem attīstības programmu izstrādei reģionālā un vietējā līmenī” (2019.gada 7.janvāra redakcija) vidēja termiņa prioritātes ir cieši saistītas un atvasinātas no ilgtermiņa prioritātēm. Tādejādi, ja klimata pārmaiņu aspekti ir ietverti ilgtermiņa prioritātēs, tad pēctecīgi tas jāatspoguļo arī vidēja termiņa prioritātēs. Tomēr vairumā gadījumu un, ņemot vērā arī secinājumus par klimata pārmaiņu jautājumu svarīgumu konkrētajā pašvaldībā, tie tiks integrēti stratēģiskajā daļā rīcību virzienu, uzdevumu veidā.

Zemāk sniegts shematisks attēlojums par stratēģiskās daļas struktūru, kuru ir pieņemts strukturēt no vispārīgāka definējuma uz detalizētāku, t.i., vidēja termiņa prioritāte var ietvert vairākus rīcības virzienus, un attiecīgi rīcības virzienam ir pakārtoti vairāki precizējoši uzdevumi (9.attēls).

*9.attēls*. **Stratēģiskās daļas struktūra**

Katras pašvaldības kompetence ir izvērtēt, cik detalizēti un kurā no detalizētības līmeņiem tā atspoguļos klimata pārmaiņu jautājumus. Šajā procesā iesakām vadīties pēc šādas loģikas, tā palīdzēs izvērtēt kurā no detalizētības līmeņiem iekļaut klimata pārmaiņu jautājumus:

1. Vēlreiz pārskatiet esošās situācijas izvērtējumu par klimata pārmaiņu jautājumiem un novērtējiet to nozīmīgumu jūsu pašvaldībā;
2. Papildus informāciju par klimata pārmaiņu nozīmīgumu jūsu pašvaldībā sniedz arī MS Excel dokumenta 2.izvērtēšanas līmeņa informācija, kurā par katru atlasīto un jūsu pašvaldībai svarīgo pasākumu ir veikts novērtējums attiecībā uz novērstajiem bojājumiem un ietaupītajām izmaksām.
3. Balstoties uz informāciju augstāk minētajos divos punktos, nepieciešams izsvērt:

* vai klimata pārmaiņu jautājumus/ tematiku atspoguļot kā atsevišķu rīcību virzienu, tādejādi akcentējot šo jautājumu nozīmīgumu pašvaldībā (sk. 1.piemēru 2. tabulā);
* vai izvēlēties integrētu pieeju un klimata pārmaiņu jautājumus atspoguļot kontekstā ar citām tēmām, t.i., klimata pārmaiņu tēma atspoguļojas vienā vai vairākos rīcību virzienos un tiem pakārtotajos uzdevumos (sk. 2.piemēru 3. tabulā).

*2.tabula*. **1.piemērs**

|  |  |  |
| --- | --- | --- |
| **Vidēja termiņa prioritāte (VTP)** | **Rīcības virziens (RV)** | **Uzdevumi (U)** |
| VTP1 Infrastruktūra un apbūve ir klimatnoturīga un plānota atbilstoši iespējamiem klimata riskiem | RV1 Klimata pārmaiņu adaptācijas pasākumu īstenošana piekrastē | U1 Baltijas jūras krasta erozijas mazināšanas un krasta stiprināšanas pasākumu īstenošana |
| U2 Nodrošināt tūrisma infrastruktūras pielāgošanu erozijas veicinātām kāpu un stāvkrasta izmaiņām un nodrošināt atbilstošu piekļuvi pludmalei |
| U3 Perspektīvo erozijas, applūšanas un vēja erozijas riska teritoriju iezīmēšana teritorijas plānojumā, paredzot ierobežojumus apbūves paplašināšanai un kapitālu infrastruktūras objektu ierīkošanai |

*3.tabula*. **2.piemērs**

|  |  |  |
| --- | --- | --- |
| **Vidēja termiņa prioritāte (VTP)** | **Rīcības virziens (RV)** | **Uzdevumi (U)** |
| VTP1 Iedzīvotājiem nodrošināta kvalitatīva dzīves vide | RV1 Ūdensapgādes un notekūdeņu attīrīšanas pakalpojumu kvalitātes un pieejamības nodrošināšana | U1 Esošo ūdensapgādes un notekūdeņu attīrīšanas sistēmu uzturēšana un rekonstrukcija |
| U2 Virsūdens novades, lietusūdeņu un kanalizācijas sistēmas izbūve, rekonstrukcija un uzturēšana |

Visdrīzāk, ka, MS Excel dokumenta 2.izvērtēšanas līmenī jūsu pašvaldībai norādītie pasākumi klimata pārmaiņu jomā ir definēti detalizēti un neatbilst stratēģiskās daļas rīcības virziena vai uzdevuma formulējumam. Tomēr tas neizslēdz iespēju situācijā, ja klimata pārmaiņu jautājumi pašvaldībai ir ļoti aktuāli, tos pārformulēt vispārīgāk un iekļaut stratēģiskajā daļā. Attīstības programmas stratēģisko daļu atšķirībā no rīcību un investīciju plāna nav paredzēts mainīt dokumenta darbības laikā.

Būtiski norādīt, ka pašvaldībām, kuras izstrādā kopīgas attīstības programmas[[40]](#footnote-41), stratēģiskā daļa ietver kopīgu attīstības redzējumu par valstspilsētu un tās novadu, neskatoties uz nodalītu administratīvo teritoriju. Šo aspektu svarīgi ņemt vērā, definējot abām administratīvajām teritorijām kopīgu rīcības virzienu, uzdevumus un klimata jautājumu detalizētību stratēģiskajā daļā.

Lai nodrošinātu attīstības programmas un klimata pārmaiņu jautājumu saskaņotību ar augstāk stāvošajiem attīstības plānošanas dokumentiem klimata pārmaiņu politikas jomā, stratēģiskās daļas izstrādes ietvaros iesakām iepazīties dokumentiem – Latvijas pielāgošanās klimata pārmaiņām plānu līdz 2030.gadam, Vides politikas pamatnostādnēm 2021.-2027.gadam (izstrādes stadijā), kā arī Latvijas Nacionālo attīstības plānu 2021.-2027.gadam (sk. Rīcības virziens “Daba un vide – “Zaļais kurss””). Šajos nacionāla līmeņa attīstības plānošanas dokumentos ir noteikti aktuālie klimata pārmaiņu politikas virzieni valsts līmenī. Šī var būt noderīga konteksta informācija, bet pašvaldību attīstības programmā ir jādefinē daudz konkrētāk un atbilstoši pašvaldības situācijai.

Pašvaldības attīstības programmas **rīcības un investīciju plāna** izstrāde ir saistīta ar konkrētu darbību un investīciju projektu noteikšanu, un tām ir jābūt pakārtotām stratēģiskās daļas vienam vai vairākiem rīcības virzieniem un uzdevumiem. Definējot ar klimata pārmaiņām saistītas darbības un projektus, ir jāievēro loģiska secība un atbilstoša detalizācijas pakāpe darbību, projektu formulējumos. Turklāt gan rīcību plānā, gan investīciju plānā par katru darbību, projektu ir jānorāda arī daudz konkrētāka informācija, t.i.:

* rīcības plānā par katru darbību ir jābūt norādītiem iznākuma rezultatīvajiem rādītājiem, atbildīgajiem par darbību īstenošanu, indikatīvie finansējuma avoti un, ja iespējams, indikatīvais nepieciešamā finansējuma apjoms;
* investīciju plānā par katru projektu ir jābūt norādītam projekta pamatojumam, plānotajam īstenošanas termiņam, atbildīgajam par projekta īstenošanu, indikatīvajam finansējuma apjomam un avotam, projekta ieviešanas gaitā sasniedzamajam iznākuma rezultātam (šo informāciju jums palīdzēs aizpildīt MS Excel dokuments).

MS Excel dokumenta 2.izvērtēšanas līmenī jūsu pašvaldībai norādītie pasākumi klimatu pārmaiņu jomā visdrīzāk atbilst rīcību plāna darbību līmenim vai pat investīciju plāna projektu līmenim, taču tos nepieciešams konkretizēt atbilstoši pašvaldības situācijai, norādot konkrētas un izmērāmas, nevis vispārīgi nodefinētas darbības. Tāpat būtiski, lai katrai rīcības plānā iekļautajai darbībai ir norādīts atbildīgais par tās īstenošanu – konkrēta pašvaldības struktūrvienība, iestāde vai kapitālsabiedrība, kā arī izmērāmi iznākuma rādītāji.

Attīstības programmas rīcības plānu izstrādā vismaz trīs gadu periodam. Investīciju plānā pašvaldības iekļauj projektu idejas vismaz trīs gadiem, un to nepieciešams aktualizēt vismaz reizi gadā, ņemot vērā tā izpildes progresu un kārtējam gadam apstiprināto budžetu.

**Pielikums Nr. 1 - Risku un ievainojamības novērtējums un pielāgošanās pasākumu identificēšana – identificētie riski sešās jomās**

| **Nr.p.k.** | **Joma** | **Risks** |
| --- | --- | --- |
| *1.* | *Risku un ievainojamības novērtējums un pielāgošanās pasākumu identificēšana veselības un labklājības jomā* | * 1. *Paaugstinās saslimšana ar akūtām zarnu infekcijas slimībām, šo slimību uzliesmojumi* |
| * 1. *Hronisko slimību (SAS, diabēts u.c.) saasinājumu un nāves gadījumu pieaugums* |
| * 1. *Paaugstinās saslimšana un/vai endēmiskas kļūst infekcijas slimības, ko izplata pārnēsātāji* |
| * 1. *Paaugstinās saslimstība un mirstība no elpošanas sistēmas slimībām īpaši dažādām riska grupām (darbinieki, kuru darbs saistīts ar ilgstošu uzturēšanos ārā, gados veci cilvēki, cilvēki, kas slimo ar hroniskām slimībām)* |
| * 1. *Karstuma dūrienu biežuma pieaugums* |
| *2.* | *Risku un ievainojamības novērtējums un pielāgošanās pasākumu identificēšana būvniecības un infrastruktūras jomā (Ēku sektorā)* | *2.1. Vētru bojājumu pieaugums jumtu segumam* |
| *2.2. Uzplūdu radīto bojājumu pieaugums ēkām jūras piekrastē un upju grīvas pilsētās* |
| *2.3. Nokrišņu plūdu radīto bojājumu pieaugums ēkām* |
| *2.4. Pārslodzes pieaugums uz ērku jumtiem no sniega segas* |
| *2.5. Iekštelpu pārkaršanas pieaugums* |
| *2.6. Ēku pamatu un grunts bojājumi gruntsūdeņu līmeņa svārstību dēļ* |
| *3.* | *Risku un ievainojamības novērtējums un pielāgošanās pasākumu identificēšana būvniecības un infrastruktūras jomā (Transporta infrastruktūras sektorā)* | *3.1. Uzplūdu radīto bojājumu pieaugums ceļiem jūras piekrastē un upju grīvas pilsētās* |
| *3.2. Lietus gāžu plūdu radīto bojājumu pieaugums ceļiem (kopā ar ceļu sasaluma perioda samazināšanos)* |
| *3.3. Palielināta asfalta kušana un citi ceļu seguma bojājumi* |
| *3.4. Pastiprināta sliežu izliekšanās, materiālu nolietojums un uzbērumu nestabilitāte karstuma dēļ* |
| *3.5. Uzplūdu radīto bojājumu pieaugums ostām* |
| *4.* | *Risku un ievainojamības novērtējums un pielāgošanās pasākumu identificēšana būvniecības un infrastruktūras jomā (Enerģētikas sektorā)* | *4.1. Sadales tīklu bojājumu vēja brāzmu ietekmē* |
| *4.2. Iekštelpu pārkaršana un elektroenerģijas pieprasījuma pieaugums vasarā* |
| *4.3. Enerģijas pieprasījuma samazināšanās ziemā* |
| *5.* | *Risku un ievainojamības novērtējums un pielāgošanās pasākumu identificēšana ainavu plānošanas un tūrisma jomā (ar klimata pārmaiņām saistītie)* | *5.1. Ziemas tūrisma sezonas garuma un pazīmju maiņu risks* |
| *5.2. Plūdu risks (ūdens līmeņa celšanās upēs un ezeros)* |
| *5.3. Baltijas jūras un Rīgas līča piekrastes applūšanas un erozijas risks* |
| *5.4. Vasaras tūrisma sezonas garuma maiņas risks* |
| *6.* | *Risku un ievainojamības novērtējums un pielāgošanās pasākumu identificēšana bioloģiskās daudzveidības un ekosistēmu pakalpojumu jomā* | *6.1. Ūdenstilpju piesārņojums / eitrofikācija* |
| *6.2. Ūdens temperatūras paaugstināšanās un ilgāks stratifikācijas periods, izšķīdušā skābekļa daudzuma samazināšanās piegrunts slānī* |
| *6.3. Ienāk Latvijai neraksturīgas infekciju slimības* |
| *6.4. Rodas iespējas jaunu sugu ienākšanai* |
| *6.5. Paplašinās kaitēkļu un patogēnu izplatība vai dzīvotspēja* |
| *6.6. Ekoloģiski plastiskās sugas izspiež ekoloģiski jutīgās sugas* |
| *6.7. Plūdi - vētras uzplūdi jūras piekrastē* |
| *7.* | *Risku un ievainojamības novērtējums un pielāgošanās pasākumu identificēšana lauksaimniecības un mežsaimniecības jomā (Ziemājiem, vasarājiem, Zaļmasai, sētajiem zālājiem, dārzeņiem (atklātā laukā), kartupeļiem, āboliem, citiem augļiem un ogām, stādu audzēšanā)* | *7.1. Ražas zudumi* |
| *7.2. Sējumu izsalšana kailsalā* |
| *7.3. Augu slimību (arī jaunu) izplatība* |
| *7.4. Augu kaitēkļu (arī jaunu sugu) izplatība* |
| *7.5. Nezāļu izplatība* |
| *7.6. Ražības zudumi nepietiekoša aukstuma perioda ilguma/dziļuma dēļ* |
| *7.7. Nevienmērīga sējumu sadīgšana* |
| *7.8. Sējumu/stādījumu applūšana* |
| *7.9. Ražas un ražas kvalitātes zudums nokrišņu dēļ ražas novākšanas laikā* |
| *7.10. Vētras risks* |
| *7.11. Izkalšanas risks* |
| *7.12. Straujāka augsnes/augu izžūšana* |
| *7.13. Pavasara salnu bojājumi* |
| *7.14. Krusas risks* |
| *7.15. Kartupeļiem Traucēta bumbuļu veidošanās pie augstas augsnes temperatūras* |
| *7.16. Augļu koku stumbru bojājumi* |
| *7.17. Stādījumu izsalšana ziemas beigās* |
| *7.18. Āboliem pāragras ziedēšanas izraisīta augļaizmetņu zudums* |
| *7.19. Ziedpumpuru izsalšana pēc atkušņiem* |
| *Lopkopībā* | *7.20. Knišļu, odu kaitējums* |
| *7.21. Dzīvnieku slimību (arī jaunu) izplatība* |
| *7.22. Dzīvnieku parazītu izplatība* |
| *7.23. L/S dzīvnieku produktivitātes un imunitātes samazināšanās* |
| *Mežsaimniecībā* | *7.24. Koku slimību (arī jaunu) izplatība* |
| *7.25. Koku kaitēkļu (arī jaunu sugu) izplatība* |
| *7.26. Salnu (arī ziemas salcietības zuduma) bojājumu risks* |
| *7.27. Apgrūtināta mežistrāde* |
| *7.28. Sasalstoša lietus izraisītu koku bojājumu risks* |
| *7.29. Ugunsgrēka risks* |
| *8.* | *Risku un ievainojamības novērtējums un pielāgošanās pasākumu identificēšana civilās aizsardzības un ārkārtas palīdzības jomā* | *8.1. Meža un kūdras ugunsgrēks* |
| *8.2. Pali un ledus sanesumi* |
| *8.3. Spēcīgu lietusgāžu izraisīti plūdi* |
| *8.4. Vētra un jūras vējuzplūdi* |

1. Ar darba grupu tiek apzīmēta speciālistu grupa, kura iesaistās šī konkrētā uzdevuma izpildē. Darba grupu nav nepieciešams veidot no jauna, tā var darboties jau esošas, izveidotas darba grupas ietvaros, kas ir izveidota attīstības programmas izstrādes ietvaros. [↑](#footnote-ref-2)
2. Lauki ir informatīvi un, izņemot deklarēto iedzīvotāju skaitu pašvaldībās – neietekmē aprēķinus [↑](#footnote-ref-3)
3. Lauki ir būtiski un ietekmē tālākos aprēķinus un pasākumu prioritizāciju [↑](#footnote-ref-4)
4. [Piekrastes novērtējuma 2019 dati (arcgis.com)](https://varam.maps.arcgis.com/apps/webappviewer/index.html?id=0a7bab7ca0e549eda75786ea06ce4867) [↑](#footnote-ref-5)
5. Lauki ir būtiski un ietekmē tālākos aprēķinus un pasākumu prioritizāciju [↑](#footnote-ref-6)
6. Lauki ir būtiski un ietekmē tālākos aprēķinus un pasākumu prioritizāciju [↑](#footnote-ref-7)
7. Lauki ir informatīvi un neietekmē aprēķinus [↑](#footnote-ref-8)
8. Tām valstspilsētu un novadu pašvaldībām, kuras izstrādā kopīgu teritorijas attīstības plānošanas dokumentu, veidojot situācijas aprakstu, nodalīt valstspilsētas un novada teritorijas, kā arī atsevišķi atspoguļot datus (Daugavpils valstspilsētas pašvaldībai ar pašvaldībām, kuras ietilps jaunveidojamā Augšdaugavas novadā; Liepājas valstspilsētas pašvaldībai ar pašvaldībām, kuras ietilps jaunveidojamā Dienvidkurzemes novadā; Rēzeknes valstspilsētas pašvaldībai ar pašvaldībām, kuras ietilps jaunveidojamā Rēzeknes novadā; Ventspils valstspilsētas pašvaldībai un Ventspils novada pašvaldībai; Jelgavas valstspilsētas pašvaldībai ar pašvaldībām, kuras ietilps jaunveidojamā Jelgavas novadā). [↑](#footnote-ref-9)
9. Lauki ir informatīvi [↑](#footnote-ref-10)
10. Lūdzu, ņemiet vērā, ka jūs varat pievienot jaunus pasākumus, bet tiem pēc būtības ir jābūt atšķirīgiem no jau uzskaitītajiem pasākumiem, jo precizēt jau esošu pasākumu nosaukumus, tajā veicamās darbības jūs varēsiet 2. pasākumu izvērtēšanas kārtā / līmenī. Šeit paredzēta vieta pilnīgi jaunu pasākuma veidu, tēmu ievietošanai. [↑](#footnote-ref-11)
11. Lai precizētu un pielāgotu pasākumu pašvaldības vajadzībām, kā arī raksturotu galvenās veicamās aktivitātes, iepazīstieties ar lapā ‘Kriteriji\_pasv-1.lim’ kolonnā N ietverto papildu informāciju par pasākumiem un norādītajiem iedvesmas avotiem [↑](#footnote-ref-12)
12. Lauks ir informatīvs un neietekmē aprēķinus, taču tā pārdomāta aizpildīšana ir būtiska, lai Jūs precīzāk spētu nodefinēt iznākuma rādītājus un ietaupītos dabas stihiju postījuma apmērus [↑](#footnote-ref-13)
13. Lauks ir informatīvs un neietekmē aprēķinus, taču tā pārdomāta aizpildīšana ir būtiska, lai Jūs precīzāk spētu nodefinēt iznākuma rādītājus un ietaupītos dabas stihiju postījuma apmērus [↑](#footnote-ref-14)
14. Lauks ir informatīvs un neietekmē aprēķinus [↑](#footnote-ref-15)
15. Lauks ir informatīvs un neietekmē aprēķinus, taču šis būs viens no tiem rādītājiem, pēc kuriem vēlāk tiks veikta pasākumu prioritzācija [↑](#footnote-ref-16)
16. Lauks ir informatīvs un neietekmē aprēķinus, taču šis būs viens no tiem rādītājiem, pēc kuriem Jūs pamatosiet pasākuma nepieciešamību Jūsu pašvaldībā [↑](#footnote-ref-17)
17. Ja risku novērtēšanā ir nepieciešama papildus informācija, iepazīstieties ar Risku un ievainojamības novērtējumu un pielāgošanās pasākumu identificēšanas ziņojumiem sešās jomās. Pieejami: <https://www.varam.gov.lv/lv/print/pdf/node/1691>

    Novērtējot riskus MS Excel dokumentā, ērtākai pārskatāmībai izmantojiet risku sarakstu, kas pievienots šī dokumenta 1. pielikumā [↑](#footnote-ref-18)
18. Lauks ir informatīvs un neietekmē aprēķinus, taču šis būs viens no tiem rādītājiem, pēc kuriem Jūs pamatosiet pasākuma nepieciešamību Jūsu pašvaldībā [↑](#footnote-ref-19)
19. Lauks ir informatīvs un neietekmē aprēķinus [↑](#footnote-ref-20)
20. Lauks ir informatīvs un neietekmē aprēķinus [↑](#footnote-ref-21)
21. Lauks ir informatīvs un neietekmē aprēķinus [↑](#footnote-ref-22)
22. Lauks ietekmē aprēķinus un tas ietekmēs pasākumu prioritizāciju [↑](#footnote-ref-23)
23. Lauks ietekmē aprēķinus un tas ietekmēs pasākumu prioritizāciju [↑](#footnote-ref-24)
24. Lauks ietekmē aprēķinus un tas ietekmēs pasākumu prioritizāciju [↑](#footnote-ref-25)
25. Lauks ietekmē aprēķinus un tas ietekmēs pasākumu prioritizāciju [↑](#footnote-ref-26)
26. Sākotnējās izmaksas ir izmaksas, kas nepieciešamas būves izveidošanai vai stāvokļa būtiskai uzlabošanai (dambja izbūve, ceļa atjaunošana, meliorācijas sistēmas atjaunošana) vai pakalpojuma izveidei vai būtiskai pārveidei (gaisa kvalitātes monitoringa iekārtu iegāde, ekspertu apmācība). [↑](#footnote-ref-27)
27. Lauks ietekmē aprēķinus un tas ietekmēs pasākumu prioritizāciju [↑](#footnote-ref-28)
28. Uzturēšanas izmaksas ietver izmaksas, kas nepieciešamas būves tehniskā stāvokļa uzturēšanai atbilstoši sākotnējam mērķim (ceļiem – ceļu ikdienas uzturēšana, ēkām – ēkas kārtējie remonti, meliorācijas grāvjiem – zāles pļaušana, apsekošana) vai pasākuma ilgtspējas nodrošināšanai atbilstoši sākotnējam mērķim (monitoringa iekārtu apkope, programmatūras licenču atjaunošana, speciālistu algošana pakalpojuma nodrošināšanai). [↑](#footnote-ref-29)
29. Lauks ietekmē aprēķinus un tas ietekmēs pasākumu prioritizāciju [↑](#footnote-ref-30)
30. Dzīves cikls ir kopējais pasākuma darbības periods, kas aptver pasākuma plānošanu un ieviešanu, pasākuma rezultātu uzturēšanu līdz pasākuma slēgšanai, sasniedzot normatīvo cikla ilgumu vai zaudējot tā sākotnējo ieviešanas mērķi. Dzīves cikla pamatetapi ir pasākuma plānošana, pasākuma ieviešana (vienreizējās investīcijas) un pasākuma rezultātu uzturēšana. Pasākuma cikla normatīvais ilgums ir noteikts, balstoties uz pieredzi, cik ilgā laikā līdzīgi pasākumi spēj nest sociālekonomisko atdevi. Tai pat laikā pasākumu dzīves cikls ir maksimāli īss, lai nezaudētu tīro tagadnes vērtību. Pašvaldībām vēlams pieturēties pie pārskatāma dzīves cikla – t.i.,ne vairāk par 25 gadiem [↑](#footnote-ref-31)
31. Lauks ietekmē aprēķinus un tas ietekmēs pasākumu prioritizāciju [↑](#footnote-ref-32)
32. Kopējās pasākuma dzīves cikla izmaksas tiek aprēķinātas pēc formulas = Nepieciešamais finansējuma apmērs pasākuma sākotnējai ieviešanai, EUR + (Nepieciešamais finansējuma apmērs pasākuma uzturēšanai vid. gadā, EUR \* Pasākuma dzīves cikls, gadi). Grāmatvediskais nolietojums netiek ņemts vērā. Vērtības netiek diskontētas. [↑](#footnote-ref-33)
33. Lauks ietekmē aprēķinus un tas ietekmēs pasākumu prioritizāciju [↑](#footnote-ref-34)
34. Finanšu ieņēmumi ir saņemtā maksa par izveidotās būves lietošanu vai izstrādātā pakalpojuma izmantošanu (maksa par ieeju, būves nomas maksa, maksa par saņemtajām apmācībām). [↑](#footnote-ref-35)
35. Laukam ir informatīvs raksturs, tas neietekmē aprēķinus, bet var tikt ņemts vērā, pašvaldībai pieņemot lēmumu par to, kurus pasākumus tai iekļaut Rīcību un Investīciju plānā [↑](#footnote-ref-36)
36. Laukam ir informatīvs raksturs, tas neietekmē aprēķinus, bet var tikt ņemts vērā, pašvaldībai pieņemot lēmumu par to, kurus pasākumus tai iekļaut Rīcību un Investīciju plānā [↑](#footnote-ref-37)
37. Lauki ietekmēs pasākumu prioritizāciju [↑](#footnote-ref-38)
38. Lauks ietekmēs pasākumu prioritizāciju [↑](#footnote-ref-39)
39. Ņemot vērā, ka izstrādātajā rīkā ir formulas un automatizācijas risinājumi, pasākumu sarindošanu veiciet atsevišķā dokumentā – iekopējot attiecīgās kolonnas, pēc kā sarindošana tiks veikta. [↑](#footnote-ref-40)
40. Saskaņā ar jauno Administratīvo teritoriju un apdzīvoto vietu likumu (likums spēkā no 2020.gada 23.jūnija) par teritoriālo iedalījumu pēc 2021.gada pašvaldību vēlēšanām un topošo normatīvo regulējumu attiecībā attīstības programmas izstrādi. [↑](#footnote-ref-41)